கல்வெட்டில் உள்ள வரிகளையும், எழுத்து வடிவங்களையும் கொண்டு கல்வெட்டுக் காலத்தை அறியமுடியும். அதற்கு ஒரு சிறந்த உதாரணம், திருச்சிராப்பள்ளி அருகில் உள்ள குமாரவயலூர்க் கோயில் கல்வெட்டுகள். மருத்துவர் மா. இராசமாணிக்கனார் வரலாற்றாய்வு மையத்தினர் அக்கோயில் கல்வெட்டுகளை ஆராய்ந்துள்ளனர். முனைவர். இரா. கலைக்கோவன் அவர்களும், முனைவர் மு. நளினி அவர்களும் எழுதி வெளியாகியுள்ள 'தளிச்சேரிக் கல்வெட்டு' என்ற புத்தகத்தில், குமாரவயலூர்க் கல்வெட்டுகளைப் பற்றிய கட்டுரை வெளிவந்துள்ளது. மன்னர் பெயரின்றி 'இராஜகேசரிவர்மன்' என்ற விருதுப்பெயரைக் குறிப்பிடும் கல்வெட்டுகளை அவர்கள் எவ்வாறு ஆராய்ந்து, காலத்தை அறிந்தனர் என்று தெளிவாகக் கொடுத்துள்ளனர். கட்டுரைவரிகளை காணுமுன் இராஜகேசரிவர்மன் என்ற விருதுப் பெயரைப்பற்றி இங்கு குறிப்பிடவேண்டும். சோழ மன்னர்கள் இராஜகேசரிவர்மன் அல்லது பரகேசரிவர்மன் என்ற விருதுப்பெயர்களில் ஒன்றை தங்கள் பெயருக்கு முன் இணைத்துக்கொண்டனர். ஒரு மன்னர் இராசகேசரி என்ற விருதுப்பெயர் கொண்டால் அடுத்து ஆட்சிக்கு வருபவருக்கு பரகேசரி என்ற விருதுப்பெயரமையும். முதலாம் இராசராசரின் கல்வெட்டுகள் அவரை "கோவி ராஜகேசரிபன்மரான ஸ்ரீராஜராஜத்தேவர்" என்று குறிப்பிடுவது உங்களுக்கெல்லாம் தெரியும். முதற்பராந்தகர் கல்வெட்டு "ஸ்வஸ்திஸ்ரீ மதிரையும் ஈழமும் கொண்ட கோப்பரகேசரிபந்மற்கு யாண்டு" என்று தொடங்கும். அவர் பரகேசரி என்ற விருதுப்பெயரை ஏற்றார். குமாரவயலூர் கட்டுரையிலிருந்து சில வரிகளையும், அக்கோயிலில் உள்ள சில கல்வெட்டுகளின் வரிகளையும் இப்பொழுது பார்க்கலாம்.